Bulls swaai die septer in PretoriaKurt-Lee Arendse op die aanval. Foto: GB Jordaan. Die Bulls se vertoning gisteraand op Loftus Versfeld teen Cardiff kan met ŉ ou oom se spoggerige sportmotor vergelyk word. ŉ Mens mag dalk ŉ bietjie sukkel om die vuurwa aan die gang te kry, maar wanneer daar eers op alle suiers gevuur word loop dinge inderdaad seepglad. Die Pretorianers het ses drieë gedruk om die Walliese besoekers met 45 – 9 ore aan te sit. Hulle is tans tweede op die Verenigde Rugbykampioenskap-punteleer met 34 punte; nege punte agter die voorlopers Leinster. In Kurt-Lee Arendse, Canan Moodie, Johan Goosen en David Kriel beskik die Bulls oor ŉ baie gevaarlike agterlyn en dit was juis die jong Moodie se drie wat die momentum-krane begin oopdraai het. Die 20-jarige vleuel het uiteindelik twee drieë in die wedstryd gedruk en danksy sy vennootskap met die energieke Arendse sal die Pretorianers gereeld ŉ A op hul rapport vir afrondingswerk kry. It’s them again! ???? Kurt-Lee Arendse ➕ Canan Moodie = try for the Vodacom Bulls ???? Stream Vodacom #URC live: https://t.co/0BMWdennut pic.twitter.com/RbIyf8DCMk — SuperSport ???? (@SuperSportTV) December 3, 2022 Johan Goosen was weer op sy beste teen Cardiff. Foto: GB Jordaan. Dan het die ervare Goosen waarskynlik met sy beste losskakel-vertoning vorendag gekom sedert hy sy terugkeer van ŉ besering gemaak het. Hy was akkuraat agter die skopkelkie, terwyl hy die Cardiff-verdediging met sy puik lopies en aangeewerk laat bontstaan het. Cardiff het weliswaar verlede naweek die Sharks in Durban verinneweer, maar hulle het nou sleg tweede teen die Bulls gekom. Bulls: Drieë: Canan Moodie (2), Kurt-Lee Arendse, Johan Goosen, Ruan Nortjé en Elrigh Louw. Doelskoppe: Goosen (4) en Chris Smith (2). Strafskop: Goosen. Cardiff: Strafskoppe: Jarrod Evans (3).